Document ID: 32015D0547

KOMISJONI OTSUS (EL) 2015/547,
1. aprill 2015,
ohutusnõuete kohta, millele peavad vastama korstnata piirituskaminaid käsitlevad Euroopa standardid vastavalt Euroopa Parlamendi ja nõukogu direktiivile 2001/95/EÜ üldise tooteohutuse kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,
ning arvestades järgmist:
(1)
Toodetelt, mis vastavad direktiivi 2001/95/EÜ alusel koostatud ja Euroopa Liidu Teatajas avaldatud Euroopa standardid üle võtnud siseriiklikele standarditele, eeldatakse ohutust.
(2)
Euroopa standardid tuleb koostada nende nõuete alusel, mille eesmärk on tagada, et standarditele vastavad tooted täidavad direktiivi 2001/95/EÜ artiklis 3 sätestatud üldist ohutusnõuet.
(3)
Korstnata piirituskaminate kohta puuduvad Euroopa standardid, kuigi tehtud uuringute kohaselt on nendega seotud mitmesugused ohud (2) (3). Mitmed mudelid on ehitatud eemaldatava kütusemahutiga, mis paigutatakse kamina sees olevasse pessa, kuhu paigutamise käigus võib mahutist kütust loksuda. Mahaloksunud kütus võib aurustuda, selle temperatuur võib tõusta ning kütus võib süttida ning äkilise leegiga põleda. Leegid võivad kasutajat põletada või ümbritseva materjali süüdata. Etanoolkamina täitmine, kui see on veel kuum, on väga ohtlik, kuna etanool võib kiiresti aurustuda, süttida ja põhjustada plahvatuse. Põrandal vabalt seisvad mudelid võidakse paigutada süttivatele materjalidele liiga lähedale ning selle tagajärjel võib tekkida tulekahju. Seinamudelite vale paigaldamine võib põhjustada ülekuumenemist ning selle tagajärjel võib töötav kamin seinast eralduda (4). Lisaks võivad keset põrandat seisvad mudelid ümber kukkuda. Kui nii juhtub, voolab põlev kütus kaminast välja ja tuli levib kogu ümbritsevasse ruumi.
(4)
Kütuste põletamine korstnata piirituskaminates võib olla ohtlik inimeste tervisele. Mittetäieliku põlemise korral moodustub toksiline ühend süsinikmonooksiid. Täieliku põlemise korral moodustub süsinikdioksiid, mis on tervisele ohtlik ja võib põhjustada hingeldamist.
(5)
Peale selle ei ole korstnata kaminate paigaldamise puhul nõutav asjaomaste asutuste kontroll.
(6)
Seepärast on asjakohane määrata kindlaks vajalikud nõuded, millega tagatakse korstnata piirituskaminate vastavus direktiivi 2001/95/EÜ artiklis 3 sätestatud üldisele ohutusnõudele.
(7)
Käesoleva otsusega ette nähtud meetmed on kooskõlas üldise tooteohutuse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Mõiste
Käesolevas otsuses kasutatakse järgmist mõistet:
„korstnata piirituskamin”- seade, mis:
a)
tekitab alkoholi põletamise käigus dekoratiivse leegi, kuid ei sobi esmaseks kütmiseks, ning
b)
ei ole ette nähtud suitsulõõriga ühendamiseks.
Artikkel 2
Reguleerimisala
Käesolevat otsust kohaldatakse kõigi koduste korstnata kaminate ja nende lisatarvikute suhtes, kui need on ette nähtud kasutamiseks sisetingimustes. Kaminad, mille kütusekambri maht on alla 0,2 liitri, mis on ette nähtud söögi valmistamiseks või söögi soojas hoidmiseks, ei kuulu käesoleva otsuse kohaldamisalasse.
Artikkel 3
Ohutusnõuded
Käesoleva otsuse lisas on sätestatud artiklis 1 nimetatud korstnata piirituskaminate ohutuse erinõuded, mis peavad vastama direktiivi 2001/95/EÜ artikli 4 kohastele Euroopa standarditele.
Artikkel 4
Jõustumine
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 1. aprill 2015

Labels: 7
3
0
1